31995R0251
L 030/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 251/95 НА СЪВЕТА
от 6 февруари 1995 година
за изменение на Регламент (ЕИО) № 337/75 за създаване на Европейски център за развитие на професионалното обучение
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност и по-специално член 235 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че представителите на правителствата на държавите-членки, на срещата на държавните и правителствените ръководители при приемането на Решението от 29 октомври 1993 г. относно местоположението на седалищата на определени органи и служби на Европейските общности и Европол (4), приеха с общо съгласие декларация относно местоположението на седалището на Европейския център за развитие на професионалното обучение;
като има предвид, че по силата на Регламент (ЕО) № 1131/94 от 16 май 1994 г. за изменение на Регламент (ЕИО) № 337/75 относно създаването на Европейски център за развитие на професионалното обучение (5), Съветът установи седалището на Центъра в Солун;
като има предвид, че в посочения регламент Съветът запази правото си впоследствие да предприема мерки по различните аспекти на предложението на Комисията във връзка с персонала на Центъра;
като има предвид, че следва да се постигне последователност на равнището на Общността по отношение на управлението на персонала на различните децентрализирани органи; като има предвид следователно, че са необходими изменения и допълнения на Регламент (ЕИО) № 337/75 (6);
като има предвид, че Комисията със съдействието на Управителния съвет на Центъра следва да намери и изпълни във възможно най-кратък срок подходящи решения по отношение на мерките за управление на персонала във връзка с прехвърлянето на Центъра от Берлин в Солун и следва да представи пред Съвета подходящи предложения;
като има предвид, че при тези обстоятелства следва да се отмени Регламент (ЕОВС, ЕИО, Евратом) № 1859/76 на Съвета от 29 юни 1976 г. относно условията за наемане на работа на персонала в Европейския център за развитие на професионалното обучение (7),
ПРИЕ НАСТОЯЩИЯ РЕГЛАМЕНТ:
Член 1
Член 13 от Регламент (ЕИО) № 337/75 се заменя със следния текст:
„Член 13
Към персонала на Центъра се прилагат разпоредбите и правилата, приложими към длъжностни лица и другите служители на Европейските общности.
По отношение на персонала си, Центърът упражнява правомощията, предоставени на назначаващите органи.
Управителният съвет, съгласувано с Комисията, приема подходящи правила за изпълнение.“
Член 2
Регламент (ЕОВС, ЕИО, Евратом) № 1859/76 се отменя.
Член 3
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 март 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 1995 година.